钦定古今图书集成/明伦汇编/人事典/第061卷 > 《感遇九首》张九龄
## 钦定古今图书集成/明伦汇编/人事典/第061卷 > 《感遇九首》张九龄

“兰蕊春葳蕤，桂花秋皎洁。”欣欣此生意，自以为佳节。
谁知林栖者，闻风坐见悦。草木有本心，何求美人折。

又

幽林归独卧，滞虑洗孤清。持此谢高鸟，因之传《远情》。
日夕怀空意，人谁感至精。飞沈理自隔，何所慰吾诚。

又

吴越数千里，梦寐今夕见。形骸非我亲，衾枕即乡县。
化蝶犹不识，川鱼安可羡。海上有仙山，归期觉神变。

又

“《抱影吟》中夜，谁闻此叹息。”美人适异方，庭树含幽色。
白云愁不见，沧海飞无翼。凤凰一朝来，竹花斯可食。

又

“江南有丹橘，经冬犹绿林。岂伊地气暖，自有岁寒心。
可以荐嘉客，奈何阻重深。”运命唯所遇，循环不可寻。
徒言树桃李，此木岂无阴。

又

鱼游乐深池，鸟栖欲高枝。嗟尔蜉蝣羽，《甍甍》亦何为。
有生岂不化，所感奚若斯。神理日微灭，吾心安得知。
浩叹《杨朱子》，徒然泣《路岐》。

又

孤鸿海上来，池潢不敢顾。侧见双翠鸟，巢在三珠树。
矫矫珍木巅，得无金丸惧。美服患人指，高明逼神恶。
今我游冥冥，弋者何所慕。

又

西日下山隐，北风乘夕流。燕雀感昏旦，檐楹呼匹俦。
鸿鹄虽自远，哀音非所求。贵人弃疵贱，下士常殷忧。
众情累外物，恕己忘内修。感叹长如此，使我心悠悠。

又

汉上有游女，求思安可得。袖中一札书，欲寄双飞翼。
冥冥愁不见，耿耿徒缄忆。紫兰秀空蹊，皓露夺幽色。
馨香岁欲晚，感叹情何极。白云在南山，日暮长太息。